חואן דייגו פלורס

חואן דייגו פלורס (ספרדית: Juan Diego Flórez; נולד ב-13 בינואר 1973, לימה פרו), הוא טנור אופראי פרואני. פלורס נולד בלימה בירת פרו לרוּבֶּן פלורס, גיטריסט וזמר ידוע בתחום המוזיקה הפרואנית הפופולרית ומוזיקת קריולה. בריאיון עיתונאי תיאר פלורס כי כשהיה צעיר אימו ניהלה פאב בו הופיעו הרכבים של מוזיקה חיה, ובמקרים בהם בוטלו ההופעות ברגע האחרון, הופיע פלורס כזמר מחליף. במטרה לבנות קריירה בתחום המוזיקה הפופולרית, נכנס פלורס בגיל 17 לקונסרבטוריון בלימה. שם, במהלך לימודיו אצל אנדראס סנטה מריה, התגלו יכולותיו בתחום המוזיקה קלאסית. במהלך תקופה זו החל לשיר במקהלה הלאומית של פרו (Coro Nacional of Peru), שם הופיע כסולן במיסת ההכתרה מאת מוצרט, וב- Petite Messe Solennelle של רוסיני. פלורס זכה במלגת לימודים במכון קרטיס למוזיקה בפילדלפיה שם למד מ-1993 עד 1996, והחל להופיע במסגרת הפקות סטודנטים ברפרטואר בו הוא מתמחה עד היום, אופרות של רוסיני ואופרות בל קנטו של דוניצטי ובליני. כמו כן באותה תקופה למד פלורס אצל מרילין הורן באקדמיה למוזיקה של המערב בסנטה ברברה. בשנת 1994 הזמין הטנור הפרואני ארנסטו פלאסיו את פלורס לאיטליה, במטרה לעבוד על האופרה Il Tutore Burlato מאת המלחין הספרדי ויסנטה מרטין אי סולר. בין השניים התפתח קשר מקצועי, ופלאסיו הפך למורה, מדריך, ואמרגן של פלורס. הפריצה הראשונה של פלורס, והופעתו המקצועית הראשונה, הייתה ב-1996 בפסטיבל רוסיני, המתקיים בעיר הולדתו של רוסיני באיטליה - פזארו, כאשר בגיל 23 נכנס פלורס לתפקיד הראשי באופרה "מתילדה משאבראן" במקום הטנור ברוס פורד שחלה. את הופעתו הראשונה בלה סקאלה עשה באותה שנה בתפקיד האביר הדֶני באופרה "ארמידה" של גלוק. את הופעתו הראשונה בבית האופרה המלכותית, קובנט גארדן בלונדון, עשה פלורס בשנת 1997, בתפקיד הרוזן פוטוסקי בהופעת הבכורה העולמית של האופרה "אליזבטה" מאת דוניצטי (גרסה מאוחרת של "Otto mesi in due ore" שמעולם לא בוצעה). הופעות בכורה אחרות, באופרה של וינה (1999), ובמטרופוליטן אופרה (2002) בהן הופיע בתפקיד הרוזן אלמוויוה, באופרה "הספר מסיביליה". ב-20 בפברואר 2007 ערב הפתיחה של האופרה "נערת הגדוד" מאת דוניצטי, שבר פלורס מסורת בת 74 שנים בתיאטרון לה סקאלה, לפיה לא נהוג לשיר הדרן בסיום אופרה, כאשר שר שוב את האריה "Ah! mes amis", וזכה לתשואות סוערות מהקהל. פלורס חזר על כך במטרופוליטן אופרה ב-2008. פלורס מופיע ברחבי העולם על במות הקונצרטים ובתי האופרה. הוא אף הקליט מספר תקליטי סולו בחברת דקה, ומשתתף בעשרות הקלטות וידאו ואודיו של אופרות. זכה בכמה פרסים על הקלטותיו, בין היתר בפרס גראמי בקטגוריית המוזיקה הקלאסית על תקליטו Bel Canto Spectacular. כמו כן זכה לכבוד גדול בארצו, פרו, שם זכה לכמה עיטורים מכובדים ואף תמונתו התנוססה על בול כחלק מסדרה של חמישה בולים של מוזיקאים פרואנים. מדיה וקבצים בנושא חואן דייגו פלורס בוויקישיתוף אתר האינטרנט הרשמי של חואן דייגו פלורס חואן דייגו פלורס, ברשת החברתית פייסבוק חואן דייגו פלורס, ברשת החברתית אקס (טוויטר) חואן דייגו פלורס, במסד הנתונים הקולנועיים IMDb (באנגלית) חואן דייגו פלורס, באתר אפל מיוזיק (באנגלית) חואן דייגו פלורס, באתר ספוטיפיי חואן דייגו פלורס, באתר AllMusic (באנגלית) חואן דייגו פלורס, באתר MusicBrainz (באנגלית) חואן דייגו פלורס, באתר Yandex.Music (ברוסית) חואן דייגו פלורס, באתר Discogs (באנגלית) חואן דייגו פלורס, באתר Songkick (באנגלית) חואן דייגו פלורס, באתר בילבורד (באנגלית) חואן דייגו פלורס, באתר אנציקלופדיה בריטניקה (באנגלית) Owen, Richard (NY Times, 22 February 2007). "Pavarotti's heir breaks rules with encore on the high C's"‏ ידיעה בניו יורק טיימס (עם קישור לווידאו) 23 באפריל 2008, "Ban on Solo Encores at the Met. Ban? What Ban?" ‏